《题戴巨川庶子画马》
清代·王峻

先生画马如画牛，不著鞍鞯不络头。超遥肯与驽骀伍，放旷还同麋鹿游。

先生相马如相士，德合刚柔比君子。神闲气静在平时，电激飙驰日千里。

拈毫十日又五日，惨淡经营能事毕。恍疑貌出古纤骊，直压开元卌万匹。

君不见黄金之勒锦障泥，多少款段当风嘶。安得壮士驰骏足，层冰蹴裂交河西。

作者简介：（1694—1751）清江苏常熟人，字次山，号艮斋。雍正二年进士，授编修，官御史，有直声。以母忧去官。主讲安定、云龙、紫阳书院。长于史学，尤精地理。所书碑碣盛行于时。有《汉书正误》、《艮斋诗文集》。